Tulli tiedotti 26. elokuuta paljastaneensa Suomen suurimmaksi nettihuumekaupaksi itseään mainostaneen myyntiorganisaation. Organisaatio tunnetaan nimellä Douppikauppa, ja se on myynyt huumeita Tor-verkon Silkkitie-sivustolla vuoden 2014 alusta saakka.

Douppikauppaa itse kiistää väitteen, että se olisi paljastettu.

”Tulli vain haluaa antaa operaatiosta mahdollisimman onnistuneen vaikutelman”, Douppikauppa sanoo Silkkitien yksityisviestillä.

”Tällä hetkellä meillä on myynnissä kokaiinia, kannabiksen kukintoa ja yhtä synteettistä kannabinoidia.”

Douppikaupan perustaja kertoi vuonna 2015 Riisuttu Suomi -kirjassa ja Helsingin Sanomissa, että organisaatioon kuuluu kymmenkunta henkilöä. Tullilla on epäiltyinä kolme henkilöä.

”Yksi taistelu on hävitty ja miestappioita kärsitty, mutta toiminta tulee jatkumaan uudistuneella organisaatiolla. Asiakkaiden turvallisuus ei ole tietääksemme vaarantunut missään vaiheessa”, Douppikauppa sanoo.

Tulli ei ole myöntänyt, että organisaatio olisi juuri Douppikauppa, mutta todisteita siitä on runsaasti. Douppikauppa on esimerkiksi ainoa Silkkitien myyjistä, joka on mainostanut itseään Suomen suurimmaksi nettihuumekaupaksi.

Tulli kertoo tiedotteessaan, että organisaatio lähetti vuonna 2014 ilmaisia LSD-lappuja mahdollisille ostajille. Näin on tehnyt vain Douppikauppa.

Tiedotteen mukaan nettihuumekauppaan kuului erillisiä alakauppoja. Myös tämä pätee Douppikauppaan, tosin sillä erotuksella, että alakaupat kuuluvat siihen edelleen.

Samana päivänä, kun Tulli tiedotti paljastuksestaan, SK julkaisi laajan selvityksen Silkkitiestä ja Tor-verkossa käytävästä huumekaupasta.

Kolme suomalaista epäiltyä ovat olleet vangittuna huhtikuusta 2016 lähtien, mutta kaikki Douppikaupan alakaupat ovat jatkaneet toimintaansa sen jälkeen.

Asian voi helposti tarkistaa, sillä Silkkitie säilyttää myyjien asiakkailta saamat palautteet kolme kuukautta.

Douppikaupalla on neljä alakauppaa: Hamppukauppa, Ekstaasikauppa, Stimukauppa ja Trippikauppa. Jokaisella on oma profiilinsa, jossa palautteita voi selata. Palautteissa näkyy automaattisesti, mistä ostoksista ne on annettu.

Palautteiden perusteella Hamppukauppa on myynyt koko kesän kannabiksen kukintoa sekä muutamaa synteettistä kannabinoidia. Ekstaasikauppa oli aktiivinen kesäkuussa, piti taukoa heinäkuun ja alkoi elokuun alussa myydä MDMA:ta ja kokaiinia.

Stimukauppa ja Trippikauppa ovat elokuussa olleet tauolla, mutta kesä- ja heinäkuussa ne olivat aktiivisia. Stimukauppa möi muun muassa amfetamiinia ja Trippikauppa LSD:tä.

Miksi Tulli kertoi paljastaneensa organisaation, joka silläkin hetkellä möi huumeita netissä?

”Emme kommentoi toimittajan itse hankkimia tietoja tai niistä tehtyjä johtopäätöksiä. Tullin tiedote perustuu esitutkinnassa paljastuneisiin seikkoihin. Tulli ei mainitse tai yksilöi siinä organisaation nimeä tai epäiltyjen henkilötietoja”, Tullin viestintäjohtaja tyytyi vastaamaan, kun SK kysyi asiaa.

On vaikea kuvitella, että Tulli olisi ollut tietämätön Douppikaupan toiminnan jatkumisesta Silkkitiellä. Douppikaupan alakauppojen aktiivisuuden selvittäminen palautteita selaamalla ei vaadi edes sivustolle kirjautumista.

Tullin lehdistölle jakaman kuvamateriaalin joukossa on kolme kuvakaappausta, jotka on otettu elokuussa Silkkitien etusivulta. Kuvissa näkyvät myynti-ilmoitukset eivät liity mitenkään Douppikaupaan, vaan ne ovat myyjiltä VauhtiKellari, happy-days, Kesko ja sensitivity.

Hamppukaupan ja Ekstaasikaupan myynti-ilmoituksia on ollut Silkkitien etusivulla pitkin elokuuta. On erikoista, jos Tulli ei ole niitä huomannut kuvakaappauksia ottaessaan.

Tulli pysäytti huhtikuussa noin 15 kilon huumesalakuljetuksen. Tullin mukaan lastin katukauppa-arvo oli 1,1 miljoonan euroa ja huumausaineista olisi saatu vähintään miljoona käyttöannosta.

Tapaukseen liittyen epäiltyinä on kolme henkeä.

Tullin mukaan se paljasti koko organisaation, mutta Silkkitiellä tämä on näkynyt vain Douppikaupan tavallista suppeampana tarjontana.

”Emme ole ainakaan hetkeen Suomen suurin nettihuumekauppa. Mutta virheistä otetaan opiksi ja toimintaa kehitetään. Tuotevalikoimaan saattaa tulla meillä ennennäkemättömiä uutuuksia”, Douppikauppa sanoo.